На основу члану 32. став 20 Закона о локалној самоуправи („Службени гласник РС“, број 129/2007, 83/2014 – др.закон, 101/2016 – др. закон и 47/2018) и члана 40. став 1 тачка 66 Статута општине Медвеђа („Службени гласник града Лесковца“, број 9/2019), Скупштине општине Медвеђа на седници започетој 17. јуна 2019. године, доноси

ЕТИЧКИ КОДЕКС ПОНАШАЊА ФУНКЦИОНЕРА ОПШТИНЕ МЕДВЕЂА

I ОСНОВНЕ ОДРЕДБЕ

Члан 1.

Појам Кодекса

Етички кодекс функционера Општине Медвеђа састоји се од 12 етичких начела и односи се на сва лица изабрана, постављена и именована у орган општине, јавног предузећа, установе и другог правног лица чији је оснивач Општина Медвеђа, у орган привредног друштва у којем удео или акције има правно лице чији је оснивач или члан Општина Медвеђа, као и на чланове тела која оснивају органи Општине Медвеђа (у даљем тексту: функционер).

Члан 2.

Предмет Кодекса

Предмет овог кодекса је дефинисање етичких стандарда понашања на које се обавезују функционери Општине Медвеђа у обављању функција и упознавања грађана са етичким стандардима понашања које они имају право да очекују од својих локалних функционера.

II НАЧЕЛА КОДЕКСА

Члан 3.

Владавина права и законитост

Функционер увек и на сваком месту поштује владавину права и придржава се Устава, закона и осталих прописа.

Функционер се делатно залаже за пуно спровођење Устава, закона и осталих прописа и делатно се супротставља њиховом кршењу, заобилажењу и изигравању.

Члан 4.

Одговорност

Функционер је за своје поступање и понашање одговоран пред законом и пред грађанима.

Функционер вољно прихвата да његово обављање јавне службе може бити предмет надзора и контроле грађана, правосуђа, надзорних органа, независних тела, јавности и јавних гласила.

Члан 5.

Отвореност, приступачност и транспарентност

Функционер поступа тако да је његово деловање увек отворено увиду и суду јавности.

Функционер се стара да грађани буду упућени у рад локалне самоуправе, а нарочито у разлоге за доношење одлука, као и о дејству и последицама које из њих происходе.

Функционер јавности благовремено пружа тачне и потпуне податке и објашњења од значаја за одлучивање и праћење примене одлука, пружајући јој прилику да их проверава и преиспитује.

Функционер у јавном деловању и иступању увек штити податке о личности.

Члан 6.

Грађанско учешће

Функционер се стара да грађани буду што више консултовани о одлукама од значаја за заједницу и укључени у доношење тих одлука, коришћењем и унапређивањем различитих начина грађанског учешћа.

Функционер се стара да локална самоуправа одговори потребама и интересима свих категорија њеног становништва и свих њених подручја и насеља.

Функционер ради на успостављању што шире сагласности грађанства о кључним одлукама локалне самоуправе.

Члан 7.

Поштовање изборне воље и указаног поверења

Функционер поштује вољу бирача, придржавајући се програма за чије је спровођење изабран.

Функционер се стара да његово деловање и понашање никада не доведе у питање поверење које му је указано**.**

Члан 8.

Узорност

Функционер гради и одржава поверење грађана у савесно и одговорно обављање јавне функције, и стара се да не наруши углед јавне функције својим понашањем у јавном и приватном животу.

Функционер увек и на сваком месту штити углед локалне самоуправе и грађана које представља, а у јавном иступању води рачуна да тај углед не буде нарушен.

Функционер увек и на сваком месту поступа и понаша се тако да буде пример за углед.

Члан 9.

Професионалност

Функционер непрестано изграђује своју стручност и компетентност за обављање јавне функције, а у свом раду увек се придржава стандарда стручности.

Функционер уважава стручност запослених у управи и редовно се са њима саветује приликом доношења одлука, подржавајући развој њихових стручних капацитета.

Функционер се стара да при одлучивању о запошљавању, као и распоређивању, премештању или напредовању запослених, то буде рађено на основу квалификација и објективно оцењеног радног учинка и радних способности**.**

Члан 10.

Правичност, објективност и непристрасност

Функционер правично и непристрасно врши своју дужност, вођен општим добром и претежним јавним интересом, а старајући се да никоме не нанесе штету.

Функционер настоји да никакве личне предрасуде или непримерени посебни интереси не утичу на његово поступање и одлучивање, као и да оно буде засновано на тачним, потпуним и благовременим подацима.

Члан 11.

Савесно и домаћинско управљање

Функционер са пажњом доброг и савесног домаћина располаже повереним средствима и њиховом расподелом.

Функционер се стара да употреба и расподела јавних средстава буде законита, добро испланирана, правична, сврсисходна и увек у складу са остваривањем општег добра и претежног јавног интереса.

Функционер се делатно супротставља несврсисходном и коруптивном располагању и коришћењу јавних средстава.

Функционер се стара да употреба и расподела јавних средстава буде таква да на најбољи и најправичнији могући начин задовољава права, потребе и интересе свих категорија становништва, не дискриминишући ни једну.

Члан 12.

Лични интегритет

Функционер одбацује деловање под притиском и корупцију, а јавно указује на такво понашање ако га примети код других функционера.

Функционер се ангажује на превенцији корупције, указивањем на њену штетност, узроке и начине спречавања, као и подржавањем и учешћем у успостављању и спровођењу антикорупцијских механизама.

Функционер никада не даје предности приватном интересу над јавним, не прихвата се дужности и послова који га могу довести у сукоб интереса и избегава сваки облик понашања који би могао да доведе до стварања утиска да постоји сукоб интереса.

Члан 13.

Равноправност и недискриминација

Функционер поштује различитости и никога не дискриминише према било ком стварном или претпостављеном личном својству, ни урођеном ни стеченом.

Функционер се стара да услед различитости ничија права и слободе не буду ускраћена, повређена или ограничена.

Функционер препознаје права и потребе различитих категорија становништва и стара се да услуге локалне самоуправе свима буду доступне и пружене на одговарајући начин.

Функционер поштује равноправност жена и мушкараца, подржавајући и подстичући мере за пуно остваривање родне равноправности.

Функционер се залаже за очување и развој културних посебности, обичаја, језика и идентитета свих грађана локалне самоуправе.

Члан 14.

Поштовање и учтивост

Функционер указује поштовање грађанима, корисницима услуга локалне самоуправе, запосленима у њој, другим функционерима и свима другима са којима се опходи, чинећи то на учтив и достојанствен начин.

Функционер свима са којима се опходи посвећује одговарајућу пажњу и време, пружајући им благовремене, тачне и потпуне податке, на учтив и достојанствен начин.

III ПРИМЕНА ОДРЕДАБА КОДЕКСА И ЗАВРШНЕ ОДРЕДБЕ

Члан 15.

Праћење примене Кодекса

Савет за праћење примене Етичког кодекса прати примену Етичког кодекса понашања функционера локалне самоуправе, пружа објашњења и даје мишљења у вези са његовом садржином, прати да ли се функционери Општине придржавају одредаба Етичког кодекса, анализира догађаје и појаве од значаја за успешну примену Етичког кодекса, промовише његову примену преко средстава јавног информисања и даје препоруке функционерима, грађанима и медијима.

Савет за праћење примене Етичког кодекса даје савете и смернице у вези са пријављивањем приватног интереса лица из члана 1. овог кодекса, води евиденцију о пријавама приватног интереса, прати извршавање обавезе пријављивања приватних интереса лица из члана 1. овог кодекса и о томе сачињава извештај.

Члан 16.

Престанак важења Етичког кодекса понашања функционера

Да­ном сту­па­ња на сна­гу овог кодекса, пре­ста­је да ва­жи Етички кодекс понашања функционера оп­шти­не Медвеђа („Слу­жбе­ни гласник Града Лесковца“, број 18/2008).

Члан 17.

Ступање на снагу

Овај Етички кодекс ступа на снагу осмог дана од дана објављивања у „Службеном гласнику града Лесковца“.

СКУПШТИНА ОПШТИНЕ МЕДВЕЂА

06Број:06-25/2019/7 од 19. јуна 2019. године

ПРЕДСЕДНИК СКУПШТИНЕ,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Милан Стевановић, струк. менаџ.